钦定古今图书集成/明伦汇编/闺媛典/第336卷 > 张秉文妻方氏
## 钦定古今图书集成/明伦汇编/闺媛典/第336卷 > 张秉文妻方氏

按《列朝诗集》，方氏名孟式，字如耀，桐城人。父大理卿
大镇弟，兵部侍郎孔炤，山东布政张秉文，含之之妻
也。志笃诗书，备有妇德。年二十馀，无子，为秉文置妾，
举三丈夫子。崇祯庚辰，含之守济南，死于城上。如耀
戒侍婢曰：“事急，则推我入池水中。”城陷，临池恸哭，趣
呼侍婢曰：“推我，推我！”遂堕池水而死。有《纫兰阁前后
集》八卷。含之举万历庚戌进士，同年生。闽人孙昌裔
翁为枢，携家长安邸中。孙之妇郑，翁之妇吴，皆谙文
墨。承平，多燕女子从夫宦游者，岁时伏腊，以粔籹花
胜相诒，而三家妇独以篇咏相往复，如耀绘大士像，
得慈悲三昧，两家皆藏弆焉。崇祯初，含之官于闽，两
家妇为如耀刻集，皆为其序，而翁妇吴序其次集剧
谈佛理，以为文章现世之佛法，能文之人即现世之
佛人，善文之心亦现世之佛心。金刚离一切相，况以
色界诸天犹作男子女人相乎？其文纵横辨博，殊为
闺房吐气。吴名慧镜，翁之女佩玖，妇曰蒋玉，皆与校
仇，蒋有《长歌》题其后，此吾庚戌榜下一美谈也。